"Kis híján ez lett a NASA egyik legsúlyosabb tragédiája" - kiakadt a Gravitáción egy asztronauta
A NASA egyik űrhajósa is megnézte a Sandra Bullock-George Clooney féle Gravitációt: nem kellett volna.
Tim Peak asztronauta, aki jelenleg is a NASA houstoni bázisán készül 2015-ben esedékes űrmissziójára és akinek meglehetősen konkrét véleménye alakult ki az idei év leglátványosabb világűr-románcfilmjével, a Gravitációval kapcsolatban.

"Az ismerőseim mondták, hogy ne vegyem túl komolyan a filmet" - nyilatkozta Peak a Guardiannek, mielőtt ecsetelni kezdte, pontos hány sebből is vérzik a Sandra Bullock és George Clooney nevével fémjelzett popcornmozi. "Kicsit bosszantó volt látni, ahogy Sandra Bullock mindössze pár másodperc alatt kibújik az űrruhájából. Bárki, aki hordott már ilyesmit tudhatja, hogy ez lehetetlen: csak a felső torzó felvétele több, mint három perc. Arról nem is beszélve amit alatta visel: nekünk éppenséggel nincsenek ilyen szexi cuccaink, elég otromba kezeslábasokban vagyunk, melyekhez tartozik egy vízzel töltött mellény és pelenka is. Elvégre egy űrséta átlagosan nyolc órán át tart fontos, hogy megfelelően hidratáltak maradjunk. Mondjuk egy felnőtt pelenkát viselő Sandra Bullockra biztos nem vettek volna annyian jegyet."

Peak eszmefuttatásában többek között arra is rávilágított, a filmben a feljutásra használt sikló típus már rég nincs forgalomban, a jelenlegi asztronauták ugyanis kizárólag az orosz Szojuz-űrhajók segítségével érik el a világűr határát. És akkor a zérógravitációs mozgáskultúráról még nem is beszéltünk: "A súlytalanság állapotában nem olyan egyszerű egyik helyről a másikra eljutni, mint ahogy a filmben láttuk. Már az is egy külön bravúr, ha az ember abba tudja hagyni az egy helyben való forgást."

Az asztronauta az űrben leselkedő veszélyekről is mesélt, melyek állítása szerint sokkal durvábbak, mint azt a film felvázolja. "Egy barátom, Luca Parmitano sisakja egyszer egy űrséta közben megtelt vízzel és csak az utolsó pillanatban sikerült őt megmenteni: kis híján ez lett a NASA egyik legsúlyosabb tragédiája."
asztronauta Sandra Bullock George Clooney NASA Gravity